Rustam Mirsodiqov. Rustam Toʻxtamurodovich Mirsodiqov (; 19-may 1955-yil) – oʻzbek futbolchisi va murabbiyi. Biografiyasi. Futbolchilik faoliyati. Rustam Mirsodiqov futbolga ilk qadamlarini Toshkentdagi „Titov“ nomidagi ixtisoslashtirilgan maktab-internatida murabbiylar I.Toshmuxamedov, V.Yatchenko va Y.Aranovichlar rahbarligida qoʻygan. 1972-yilda "Paxtakor" futbol jamoasiga tavsiya etilgan va bu jamoada 1975-yilgacha oʻynagan. Keyin esa Toshkentning "Traktor" jamoasi sharafini himoya qilgan. Faoliyati davomida „Boʻston“, "Dinamo Samarqand" va "Sohibkor" klublarida toʻp surgan. Rustam Mirsodiqov futbolchi sifatidagi professional faoliyatini 1989-yilda Andijonning "Spartak" klubida yakunlagan. Murabbiylik faoliyati. 1991-yildan boshlab Mirsodiqov murabbiylik faoliyati bilan shugʻullana boshlagan. 1992-yilda "Paxtakor" jamoasi bosh murabbiyi Axrol Inoyatovning yordamchisi vazifasini bajargan. 1995-1996-yillarda "Doʻstlik" klubida klub rahbari va bosh murabbiy lavozimlarida ishlagan. 1996-1998-yillarda Toshkentning "MHSK" klubiga rahbarlik qilgan. 1997-yilda uning boshchiligida "MHSK" Oʻzbekiston chempionligini qoʻlga kiritgan. Oʻsha mavsum yakunida Rustam Mirsodiqov O‘zbekistonda "Yilning eng yaxshi murabbiyi" deb topilgan. 1997-yilda Oʻzbekiston terma jamoasiga bosh murabbiy etib tayinlangan. Mirsodiqov oldidagi masala klubni 1998-yilgi jahon chempionatiga olib chiqish edi. Ammo jamoa saralash turnirida yomon natija koʻrsatadi va Mirsodiqov Oʻzbekiston milliy terma jamoasi bosh murabbiyligidan ozod etiladi. 1999-yilda yana "Doʻstlik" klubiga murabbiy etib tayinlanadi va oʻsha mavsumda klubni mamlakat chempionligiga olib chiqadi. Mavsum yakuniga koʻra, Oʻzbekistonda „Yilning eng yaxshi murabbiyi“ nominatsiyasi uchun soʻrovnomada uchinchi oʻrinni egallaydi. Shundan soʻng Toshkentning "Lokomotiv" va "Qizilqum" klublarida faoliyatini davom ettirgan. 2008-2017-yillarda Bekobodning "Metallurg" klubini boshqargan.